મધ્યમવર્ગિય પરિવારના પૂર્ણિમાબહેનના લગ્ન મુંબઈના અતિશ્રીમંત પરિવારમાં થયા એ પણ બહુ રસપ્રદ કથા છે. સુરત નજીક હરિપુરા ખાતે યોજાયેલ કોંગ્રેસ અધિવેશનમાં સ્વયંસેવક તરીકે ફરજ બજાવી રહેલાં તરુણવયના પૂર્ણિમાબહેનની જવાબદારી હતી કે નિયત પાસ હોય તેને જ અધિવેશનના મુખ્ય સ્ટેજ પર પ્રવેશ આપવો. એ વખતે મુંબઈના ધનાઢ્ય અને ગાંધીજીના પ્રશંસક શેઠ મંગળદાસ પકવાસા આવ્યા. તેમની પાસે પાસ ન હોવાથી પૂર્ણિમાબહેને તેમને મંચ પર જવા ન દીધા. તેમની હિંમત, ફરજપરસ્તી અને વિવેકથી પ્રભાવિત થયેલા શેઠ મંગળદાસે એ જ વખતે પોતાના દીકરા અરવિંદ માટે પૂર્ણિમાનો હાથ માંગી લીધો.